Kaapse storm: Hiroshima mon amour! | Netwerk24
Kaapse storm: Hiroshima mon amour!
Deur Herman Lategan 18 Junie 2017 19:29
skaapwolkies s.nw. (meteorologie) 'n Formasie plat, bolvormige altokumuluswolke wat aan skaapwol herinner. Kapokwolkies. – Woordeboek van die Afrikaanse Taal (A – SKOOI). Hoofredakteur: W.F. Botha.
Miskien is dit goed om nabetragting te hou. Dae voordat die groot storm van 'n ruk terug Kaapstad sou tref, het vele Kapenaars beangs na hul selfoonskerms begin loer. Dit sou glo die grootste storm in 30 jaar wees.
Daar was 'n gevoel van massahisterie in die lug. Weerkaarte is bestudeer, satellietbeelde van naderende kouefronte op sosiale media is versprei, oë vol vrees het geloer na flikkerende iPhones.
Dan was die blik opwaarts, daar waar die kadawerkoue katakombes in die hemelruim reeds liggies begin grom het.
Elke wolk is met agterdog bejeën: cumulus, cirrostratus, dun, yl wolke, vettes, selfs blêrende skaapwolkies. Die planktonasem van iets onrusbarends het oor die see aangewaai.
Die boom van kennis en van lewe sou ontwortel word. Die sondvloed kom, Noag se ark dobber reeds daar by Drieankerbaai, die toring van Babel wieg gevaarlik in die wind, teofanie!
In skemerkroeë was daar 'n gedruis en klaagliedere van iets groots wat gaan gebeur, met die reuk van moutwhisky en craftbier as elikser. Rondom Morsø-kaggels in voorstede het bekommerde ouers die gevoel van die apokalips wat sou ontvou van hul kinders probeer weghou.
Toe die stadsvaders aankondig die skole word gesluit vir die Woensdag en dat mense nie hul motors moet gebruik nie, was dit soos die bloed wat geneem is en gestryk is aan die twee deurposte en aan die bo-drumpel van elke huis.
Die front het suutjies soos seerowers van die oseaan ingekom. Om 03:00 daardie Woensdagoggend het die aarde in die donker begin skud, donderweer en blits het begin neerslaan, winde het opgeruk, en die water het soos 'n hele geslag weduwees se tranevloed neergeslaan.
Die storm was hier. Daar was hael en sneeu. In die plakkerskamp Imizamo ­Yethu in Houtbaai, wat in Maart deur 'n brand verwoes is, is nuwe sinkplaathuise deur die wind opgelig en weggewaai. Buitetoilette is opgeruk en soos confetti verstrooi. Duisende mense was eensklaps dakloos, bibberend en nat.
In Makassar was daar nog 400 ontwortel, terwyl 46 000 huise aan die buitewyke van die stad sonder elektrisiteit was. Nog huise is verwoes in Kalkfontein, Delft, Mfuleni en Mandalay.
In 'n minder gegoede deel van Kraaifontein het bliksemstrale uit die lug 'n huis getref. Dit het aan die brand geslaan en vier mense het in die reën doodgebrand. In Lavender Hill is 'n vyfde persoon dood, 'n man van in die 60, toe sy woonstel in duie gestort het.
In die tussentyd het groot wegholbrande in Knysna en omtrekke uitgebreek en het dit verwoesting en verdriet teweeggebring. Baie mense het alles verloor, daar was ook lewensverlies.
In die tussentyd was daar die bourgeoisie van Kaapstad wat op Facebook foto's geplaas het van gróót skade: 'n Motorhuis met twee motors wat ietwat onder water is en 'n vakansiehuis waarvan sommige vensters versplinter het.
In Loevenstein en Oranjezicht het ­Ronélle en Pietman hulself as veilig op Facebook gemerk. Foeitog.